En 16 år gammel gutt skal ha blitt overfalt og sparket ned av 10-15 jevnaldrende personer.

Oslo-politiet søker etter de mistenkte etter melding om at en gutt tirsdag kveld skal ha blitt overfalt og sparket ned av 10-15 gjerningsmenn på Majorstua.

Offeret er 16 år, og også gjerningspersonene skal være i tenårene. Ingen er så langt pågrepet i saken.

- Hendelsen skjedde på Majorstua T-banestasjon klokka 20.15, og det var vitner som kontaktet politiet, sier operasjonsleder Rune Hekkelstrand til Nettavisen.

Personene som sparket og slo skal ha vært ikledd hettegensere.

Politiet har vært i kontakt med fornærmede, og han fremstår som uskadd.

Oslo-politiet sier til NTB at de vet lite om foranledningen til voldsoverfallet. Det er også uklart hvilken relasjon offer og gjerningspersonene har.